ፓርቲዎች በምርጫ ቅስቀሳው በንቃት እንደሚሳተፉ ገለፁ
 በ2007ቱ ጠቅላላ ምርጫ የሚሳተፉ የፖለቲካ ፓርቲዎች የምረጡኝ ቅስቀሳ ለማከሄድ የተሰጣቸውን ነጻ የአየር ጊዜና የጋዜጣ አምድ በአግባቡ ለመጠቀም መዘጋጀታቸውን ገለፁ።የፓርቲዎቹ አመራሮች ለዋልታ እንደገለጹት ከመጪው ሰኞ ጀምሮ ተግባራዊ በሚሆነው የምረጡኝ ቅስቀሳ በተለያዩ ቋንቋዎች የምረጡኝ ቅስቀሳ ለማካሄድ አስፈላጊውን ዝግጅት አድርገዋል።የአዲስ ትውልድ ፓርቲ (አትፓ) ፕሬዝዳንት አቶ አስፋው ጌታቸው እንደተናገሩት የምረጡኝ ቅስቀሳው ሲጀመር የምርጫ ሥነምግባሩ በሚፈቅደው መሰረት ቅስቀሳቸውን በአማርኛ፣ ኦሮምኛ ፣ አፋርኛና ሱማሌኛ ቋንቋዎች ለማካሄድ እየተዘጋጁ እንደሆነ አስረድተዋል።አትፓ በሁሉም የአገሪቱ ክፍሎች ዕድሜያቸው ከ25 እስከ 30 የሚሆኑ 130 ዕጩ ወጣቶችን እንዳስመዘገበና ከነዚህም ውስጥ 4 ሴቶችን ጨምሮ 23 ዕጩዎችን በአዲስ አበባ በሚገኙ የምርጫ ወረዳዎች እንዳስመዘገበ ተናግረዋል።የኢትዮጵያ ፌዴራላዊ ዴሚክራሲያዊ አንድነት መድረክ ፓርቲ (መድረክ) የሕዝብ ግንኙነት ኃላፊና የፓርቲው ምክትል ሊቀመንበር አቶ ጥላሁን እንደሻው በበኩላቸው ፓርቲያቸው በምረጡኝ ቅስቀሳ ወቅት በዋናነት የኤሌክትሮኒክስ ሚዲያውን በስፋት ለመጠቀም ዕቅድ እንዳለው ገልፀዋል።ከዚህ በተጨማሪም መንግስት ካመቻቸው ነጻ የአየር ጊዜና የጋዜጣ አምድ በተጨማሪ ፓርቲው በራሪ ወረቀቶችንና ስብሰባዎቸ በመጠቀም በአማርኛ፣ ኦሮምኛ፣ ትግርኛና ሲዳምኛ ቋንቋዎች ቅስቀሳዎችን በተጠናከረ መልኩ ለማካሄድ ማቀዱን አስረድተዋል።ፓርቲያቸው ለመጪው ምርጫ 1 ሺህ 186 ዕጩዎችን እንዳቀረበና ከዕጩዎቹም መካከል 303 ለሕዝብ ተወካዮች ምክር ቤት እንዲሁም 883 ለክልል ምክር ቤት የቀረቡ እንደሆኑ ጨምረው ተናግረዋል፡፡የሰማያዊ ፓርቲ ምክትል ሊቀመንበርና የምርጫ ጉዳይ ኃላፊ አቶ ስለሺ ፈይሳ እንዳሉት በቅስቀሳው ወቅት የተፈቀደውን የአየር ሰዓት በአግባቡ ለመጠቀም የሚያስችል የተደራጀ ዝግጅት እያደረግን ነው፤ የቅስቀሳ ማኒፌስቶአችንንም ከአማርኛ በተጨማሪ በኦሮምኛና በእንግሊዝኛ ቋንቋ ለማዘጋጀት ጥረት እየተደረገ ነው ብለዋል።ፓርቲው ሰላማዊና ዴሞክራሲያዊ ምርጫ በተግባር ለማሳየት ዝግጁ ነው፤ የምርጫ ቦርድ፣ የፖለቲካ ፓርቲዎች፣ ሕዝቡና ሚዲያውም ምርጫው ሰላማዊና ዴሞክራሲዊ ሆኖ እንዲጠናቀቅ የበኩላቸውን አስተዋፅኦ የማበርከት ኃላፊነት ስላለባቸው ብለዋል።ፓርቲው በአጠቃላይ ወደ 400 የሚጠጉ ዕጩዎችን እንዳስመዘገበና በአዲስ አበባ 23   ዕጩዎችን ያቀረበ ሲሆን ከእነዚህ ውስጥም አራቱ ሴቶች መሆናቸውን አቶ ስለሺ ተናግረዋል።የብሄራዊ ምርጫ ቦርድን የሥነ-ምግባር ደንብና የፓርቲያቸውን ሥትራቴጂና ታክቲክ በተመለከተም በሁሉም የአገሪቱ ክፍሎች ለሚገኙ ለዕጩዎቻቸው ሥልጠና መስጠታቸውን ተናግረዋል፡፡ት አጠቃቀም ድልድል ዕጣው በመጪው ቅዳሜ እንደሚወጣ ከብሔራዊ ምርጫ ቦርድ የተገኘውን መረጃ መሰረት አድርጎ ዋልታ ዘግቧል፡፡